དེ་རྗེས་དྷ་ས་སྨན་རྩིས་ཁང་གི་སྨན་སྦྱོར་འགན་འཛིན་སྨན་རམས་པ་འཇམ་དབྱངས་བཀྲ་ཤིས་ཀྱིས་དངུལ་ཆུ་བཙོ་བཀྲུ་ཆེན་མོའི་ལག་ལེན་བརྒྱུད་རིམ་གྱི་སྐོར་ལ་གསུང་དོན་དུ་དངུལ་ཆུ་བཙོ་བཀྲུ་ཆེན་མོའི་ཕྱག་ལེན་དེ་ནི་སྔ་རབས་སྨན་གྱི་མཁས་དབང་རྣམས་ཀྱི་ཞལ་དང་སྙན་དུ་བརྒྱུད་ཅིང་མྱོང་བས་གྲུབ་པའི་སྲོལ་རྒྱུན་གྱི་ཕྱག་ལེན་ཁྱད་དུ་འཕགས་པ་ཞིག་ཡིན།དངུལ་ཆུ་ནི་བཅུད་ལེན་དང་སྨན་ཐམས་ཅད་ཀྱི་གཙོ་བོ་ཞིག་ཡིན་ཞིང་།ནུས་པའང་གཞན་ལས་ལྷག་པ་ཡོད་ཀྱང་དེའི་གཡའ་དང་།ལྕི་འབིགས།རྩིའི་རྩུབ་ཀྱི་དུག་རྣམས་ལེགས་པར་མ་བཏོན་ན་དུག་ཐམས་ཅད་ཀྱི་གཙོ་བོ་ཡང་ཡིན་ཞེས།ཁོང་དུ་ཤོར་ན་ཚེ་སྲོག་ལ་རྒོལ་ཞིང་།ལུས་ལ་ནད་སྣ་ཚོགས་པ་བྱུང་བ་སོགས་ཉེས་སྐྱོན་གྱི་ཆ་དུ་མ་གསུངས་ཡོད།དེ་ཡང་དངུལ་ཆུ་རགས་པ་དེ་བདུད་རྩི་བཅུད་ཀྱི་རྒྱལ་པོ་བཙོ་ཐལ་གྱི་ངོ་བོར་འགྱུར་ཐབས་ཀྱི་ཕྱག་ལེན་དེར་དངུལ་ཆུ་བཙོ་བཀྲུ་ཆེན་མོའི་ཕྱག་ལེན་ཞེས་ཡོངས་སུ་གྲགས་པ་དང་།དངུལ་ཆུ་བཙོ་བཀྲུ་སྦྱངས་གསུམ་གྱི་མཐོང་བ་བརྒྱུད་པའི་ཕྱག་ལེན་རིམ་པ་བཞིན་གསུངས་ཡོད་ཅེས་སོགས་གསུངས་སོང་།དེ་བཞིན་ཁོང་གིས་དངུལ་ཆུ་བཙོ་བཀྲུ་ཆེན་མོའི་ཕྱག་ལེན་དུས་རབས་༧པའི་ནང་གཡུ་ཐོག་ཡོན་ཏན་མགོན་པོའི་སྐུ་དུས་སུ་ཀོང་ཡུལ་ནས་དངུལ་ཆུ་བཞེས་ཏེ།དངུལ་ཆུ་བཙོ་བཀྲུ་ཆེན་མོའི་རྫས་འདུལ་དང་སྔགས་འདུལ་གྱི་ལག་ལེན་སྤེལ་བར་མཛད་ཡོད་པ་དང་།བོད་ལ་དུས་འགྱུར་བྱུང་རྗེས་བཙན་བྱོལ་ནས་༧གོང་ས་མཆོག་གི་དགོངས་བཞེད་ལྟར་ཕྱི་ལོ་༡༩༨༢དང་།༡༩༨༧།༡༩༩༤།༢༠༠༡།༢༠༠༨།༢༠༡༡།༢༠༡༤བཅས་སུ་རིམ་པས་དངུལ་ཆུ་བཙོ་བཀྲུ་ཆེན་མོའི་ཕྱག་ལེན་ཐེངས་བདུན་ལམ་ལྷོངས་ལྡན་པའི་ངང་སྒྲུབ་ཐུབ་པ་བྱུང་ཡོད་སྐོར་དང་སྦྲགས་དངུལ་ཆུ་བཙོ་བཀྲུ་ཆེན་མོའི་ལག་ལེན་རྒྱུད་རིམ་གྱི་སྐོར་ལ་གསུངས་སོང་བ་མ་ཟད།དངུལ་ཆུ་བཙོ་བཀྲུ་ཆེན་མོའི་ལག་ལེན་གྲུབ་རྗེས་དུག་སེལ་གཙང་མ་བྱས་ཡོད་པའི་ར་སྤྲོད་དུ་ཕྱི་ལུགས་ལྟར་ཙི་ཙི་སོགས་དུད་འགྲོ་སེམས་ཅན་ལ་སྨན་སྤྲོད་པའི་ལམ་སྲོལ་བཞིན་མ་ཡིན་པར།བཙོ་བཀྲུ་བྱེད་མཁན་རང་ཉིད་ཀྱིས་ཐོག་མར་འཐུང་བའི་ཕྱག་བཞེས་ཡོད་པ་བཞིན་བྱེད་མུས་ཡིན་སྐོར་ཡང་གསུངས་སོང་།